EXTRA plus

EXTRA plus je slovenský časopis s mesačnou periodicitou, ktorý vychádza v tlačenej podobe od 1. augusta 2000 a v podobe spravodajského webového portálu extraplus.sk od 1. januára 2004.. Evidenčné číslo EV 138/25/SWP.

Od roku 2004 médium ako šéfredaktorka vedie Lenka Mayerová, predtým ho viedli Pavel Kapusta (20002014) a Lenka Remiášová (20152019). Predchodcami tohto časopisu boli periodiká Extra S, Extra Slovensko a Extra, vychádzajúce kontinuálne od roku 1991.

Podľa watchdogových organizácií ako Transparency International či Konšpirátori.sk časopis šíri klamlivé, dezinformačné správy a lživú propagandu v prospech režimu Vladimira Putina, pričom v rámci slovenskej domácej politiky podporuje SMER – sociálnu demokraciu a do prezidentských volieb 2024 zasiahol v prospech Petra Pellegriniho.

 História 
Prvé vydanie vyšlo v júni 1991 ako novinová príloha vtedajšieho populárneho týždenníka Slobodný Piatok. Od roku 1992 sa príloha osamostatnila a vychádzala pod názvom Týždenník Extra Slovensko. Slobodný Piatok nakoniec zanikol, no Extra Slovensko dosiahlo takmer 120-tisícový náklad. V marci 1999 Extra zmenilo majiteľov a vymenilo vedenie redakcie.

Časopis v súčasnej podobe založili a viedli Pavel Kapusta a Lenka Eremiášová (dnes Mayerová), bývalí reportéri STV z čias vlád Vladimíra Mečiara. Od októbra 2000 prišlo k ďalšej úprave grafiky a obsahu, zmenila sa periodicita (dvojtýždenník) i názov, ktorý pretrval dodnes: Extra plus. V evidencii periodickej tlače Ministerstva kultúry SR má registračné číslo 2360/2000.

V polovici roka 2003 sa Extra plus stal mesačníkom. Po grafických a obsahových zmenách sa od začiatku roka 2004 pôvodne novinový formát A3 periodika zmenil na plnofarebný časopis formátu A4.

V marci 2009 bola spustená internetová verzia Extra plus. Časopis od roku 2009 do roku 2014 vydávala spoločnosť Medialis, šéfredaktorom bol Pavel Kapusta. Od 1. augusta 2014 vydáva Extra plus Mayer media a v januári 2015 časopis zmenil grafickú podobu. Od augusta 2014 je šéfredaktorkou riaditeľka vydavateľstva Mayer Media, Lenka Mayerová.

V rokoch 20142015 organizovala redakcia Extra plus verejné moderované diskusie. Diskusie boli zamerané na politické témy.

Časopis udeľuje ocenenie Cena Extra plus za prácu v prospech Slovenskej republiky.

 Zameranie 
Extra plus kladie dôraz na politické, spoločenské, ekonomické i kultúrne dianie na Slovensku. Súčasťou obsahu sú exkluzívne rozhovory s osobnosťami slovenského i zahraničného politicko-spoločenského života, umelcami, mladými talentami, športovcami.

Analytické články ponúkajú rôzne uhly pohľadu na udalosti, ktoré hýbu svetom. Súčasťou časopisu sú aj cestopisy, vďaka ktorým čitatelia spoznávajú život, zvyky či gurmánske špeciality iných národov žijúcich vo svete.

Časopis býva označovaný za nacionalisticky zameraný. V pozitívnom svetle ukazuje Rusko a stranu ĽSNS, v minulosti vyjadroval podporu stranám HZDS či SNS či počas prezidentskej kampane Robertovi Ficovi. Kriticky sa stavia k tretiemu sektoru.

 Konšpirácie a neobjektívna podpora Pellegriniho 
Mesačník Extra plus sa pred prezidentskými voľbami 2024 distribuoval do každej piatej domácnosti. Vydanie mesačníka obsahovalo nerovnomernú kritiku kandidáta na prezidenta Ivana Korčoka a chválu oponenta Petra Pellegriniho.

Podľa inštitúcie Transparency International Slovensko však tieto náklady neboli zarátané k nákladom na prezidentskú kampaň Petra Pellegriniho, hoci úloha mesačníka bola odvrátiť ľudí od podpory Ivana Korčoka a vzbudiť pozitívny dojem na podporu Pellegriniho. Mesačník obsahoval niekoľko zavádzajúcich informácií a dôveryhodnosť informácií bola nízka.

Podľa databázy Konšpirátori.sk je mesačník konšpiračný.

 Poznámky 

 Referencie 

 Externé odkazy 
 Oficiálny web EXTRA plus
 Články týkajúce sa EXTRA plus na portáli O médiách

Kategória:Týždenníky na Slovensku
Kategória:Dvojtýždenníky na Slovensku
Kategória:Mesačníky na Slovensku
Kategória:Konšpiračné médiá
Kategória:Spoločenské časopisy
Kategória:Časopisy v slovenskom jazyku